تېرو ۲۴ ساعتونو کې د سرې میاشتې د فعالیتونو خبرونه: سمنګان: پر ۱۶۶ اړمنو او بېوزلو کورنیو ۱.۳۲۸ ټنه خُرما ووېشل شوه، چې هرې کورنۍ ته ۸ کیلو خُرما ورکړل شوه. ننګرهار: د کوټ ولسوالۍ د باریکاب سیمې په ډپ کلی کې یوه کورنۍ چې د کوټې د چت لوېدلو له امله مالی او ځانی زیان ور اوښتی و، د ۵ قلمه غیر خوراکی توکو مرسته ورسره وشوه، چې یوه خېمه، ۱ ترپال، ۱ د پخلنځی سیټ، یوه د اوبو بوشکه او ۶ کمپلې په کې شاملې وې. پکتیا: د مرکز ګردېز اړوند په ١٠ لېسو کې د سرې میاشتې په اړه د عامه پوهاوی او د لومړنیو روغتیایی مرستو د ترسره کولو په موخه نوی ټولګی رامنځته او روزل شویو رضاکارانو ته د ټولګیو د تنظیم لپاره ٣٠ قلمه توکی هم ورکړل شول. فاریاب: د نمایندګۍ ریاست په انګړ کې د پسرلی په راتګ او د چاپیریال د سمسورتیا او زرغونتیا په موخه د ۲۰ ډوله بېلابېلو مېوه لرونکو ونو او زینتی بوټو د کېنولو کمپاین پیل شو.